माजबात , 7 नभेम्बर : बिटिसिआव दासान्दि आरो बिसायख'थिनि समाव गुबुन गुबुन राजखान्थि दोलोफोरनि फोसावदिंनाय हाबाफारिआ सोलिगासिनो दङ । दिनै 15 बोसोरनाङै बिपिएफ दोलोआ बिसायख'थिनि समाव बिटिसिआव थाबोनाय साफ्रोमबो राइजो - राजाफोरखौ गुबुन गुबुन बाथ्राजों समान जौगानाय आरो समान मोन्थाय होगोन होन्नानै बुंनायनि उनाव बिसायख'थि जोबलाङोब्लानो राइजो - राजाफोरखौ बावगारलाङो । बिटिसिआव दानिया आरो बिपिएफ दोलो खालामनायनि गोनांथि गैलिया । बिपिएफ दोलोनि समआ बारलांबाय । बिटिसिनि राइजो - राजाफोरा बे खेबआव सोलायनाय नागिरदों । बिटिसिनि 39 नं पासनै सेरफां बियाबनि माजबातनि आइटिआइ गेवलां फोथारआव शुक्रबारखालि उदालगुरि जिल्ला बिजेपिनि बान्जायनायाव आरो पासनै सेरफां ब्लक बिजेपिनि हेफाजाबआव खुंनाय मोनसे गेदेर सुबुं गौमायाव बाहागो लानानै बिपिएफ दोलोखौ गोख्रों रावजों सावरायो आसाम सरकारनि मन्थ्रि हिमन्त बिश्व शर्माया । शर्माया लोगोसेयै बुंबावोदि , बिटिसि सरकारनो मिरु सरकारआ जेसेबां रां फुन्जि होदोंमोन बेनि खावसे बाहागोआनो जौगायाखै । नरेन्द्र मदि दैदेन्नाय सरकारआ बिटिसिनो 1000 कौटि रांनि पेकेज होदोंमोन जौगानायनि थाखाय । नाथाय राइजोराजाफोरा हास्थायनाय बादि जेबो रोखोमनि जौगानायखौ मोन्नो हायाखिसै । बिसायख'थिनि समाव गुबुन गुबुन बाथ्रा होफ्लानानै बिपिएफ दोलोआ राइजो - राजानिफ्राय भट लानानै खुंथायाव फैनानै बिसायख'थिनि उनावनो बावगारलाङो । बिसायख'थिनि उनाव बिटिसिनि राइजो - राजाफोरा मेलआव मेसेज खालामनानै बुङोदि , सार जो बिसायख'थियाव बिपिएफ दोलोनो भट होदोंमोन । नाथाय जों जोंनि हानि मोन्थाय , साख्रि - बाख्रि बायदि बिथिङाव दिनैसिम नेवसिगारजादों । बेफोर बाथ्राफोरखौ मिबथिनो हानायनि उनाव जों थांखि आजावना लादोंदि , बिटिसिनि जौगानाय आरो मोनफ्रोमबो हारि - हारिसाया समान मोन्थायखौ मोन्नोब्ला बिटिसिआव बिजेपि दोलोनि जोबोद गोनांथार दङ । जायनि थाखाय बे खेबनि बिटिसि बिसायख'थियाव बिजेपि दोलोआ गोख्रों महराव बिसायख'थियाव बाहागो लानाय जादों होन्नानै हिमन्त बिश्व शर्माया बुंथियो । बिटिसिआव बे खेबआव बिजेपि सरकार जानाया जौसे जौखोन्दो रोखा आरो पासनै सेरफां बियाबनि बिजाथि दिपक मौरनि देरहानाया बे गेदेर सुबुं मेलआव बयनिसिमबो रोखा खालामबाय । बिजेपि सरकार जायोब्ला ओन्सोलाव 15 बोसोरनाङै जौगानायनिफ्राय खोबसिनजानाय बर' हारिजों लोगोसे ओन्सोलाव सिगांनिफ्राय थाबोनाय साफ्रोमबो भारतनि नोगोरारिफोरनो हानि मोन्थायखौ होगोन होन्नानै बिबुंथियाव रायखाङो मन्थ्रि शर्माया । लोगोसे बिपिएफ दोलोखौ गोख्रों फिनजाथाय खालामनानै मेलआव बाहागो लानाय राइजो - राजाफोरखौ थांखिनानै बुङोदि , बिपिएफ दोलोआ बिसायख'थिनि समाव रां रान्नानै होनाया मोजां बाथ्रा । बिपिएफनि सुबुंफोरा फैनानै नोंथांमोन्नो रां जासियोब्ला आजाव आरो बेनि उनाव भटखौ होनाङा । अदेबानि बेफोर रांफोरा नोंथांमोननि रांजोबसो । बिपिएफ दोलोखौ भट होनानै आरोबाव 5 बोसोरनि थाखाय नोंथांमोनहा गावसोरखौनो खस्थ' होनाङा होन्नानै बुंनायजों लोगोसे बे खेबआव साफ्रोमबो भटारफोरा गाव - गावनि बेसेन गोसा भटखौ होनायनि सिगां सानग्रोनाया मोजां आरो बबे हान्जानो होयोब्ला ओन्सोलाव जौगानो हागोन बेनि सायाव सांग्रां जानांगौ होन्नानै राइजो - राजाफोरखौ फोसावो । गावनि बिबुंथियाव मन्थ्रि शर्माया आसाम सरकारनि गुबुन गुबुन बिथांखिफोर आजावनानै लानाय बाथ्राफोरखौ मिबथिहोनायजों लोगोसे साहा बागाननि मोनफ्रोमबो लामाफोरखौ पाक्का खालामनाय जागोन होन्नानै बाथ्रा होयो । बे मेलाव राइज्योयारि बिजेपिनि आफादगिरि रन्जित दासआ बुङोदि , जों 3 बोसोरनि सिगाङावनो बिटिसि दखल खालामनायनि बाथ्राखौ सान्दोंमोन । अब्ला जोंनि बाथ्रायाव साफ्रोमबो मिनिदोंमोन । हाग्रामा महिलारिआ माखासे सान सिगाडाव खौरां बिजोंजों मोगा - मोगि जानायाव बिटिसि बिसायख'थिनि उनाव सोरजों , माबोरै गल होगोन होन्नानै बुंनाय बाथ्रानि फिनआव बुङोदि , बिजेपि दोलोआ फुटबल गेलेनायनि मोजां गल किपार दंखायो । माबोरै बेरेखा दोलोनि गल होनायखौ रैखा खालामनांगौ बेनि फार्सेबो जों मोजाङैनो मिबथिगौ आरो उल्थायै गल होनोबो रोंगौ होन्नानै फेस्ला रावजों हाग्रामा महिलारिनिसिम फिन्नाय होयो । बे मेलआव मंगलदै लकसभा बियाबनि एमपि दिलिप शइकियाआबो बिबुंथि लाखियो आरो बे मेलआवनो तेजपुर लकसभानि एमपि पल्लब लचन दास , बरसला बियाबनि एमएलए गनेश लिम्बु , रौता , धनस्रि , भैरबखुन्ड बियाबनि बिजाथिफोरजों लोगोसे पासनै सेरफां बियाबनि बिजेपि दोलोनि बिजाथि दिलिप मौरआबो बाहागो लादोंमोन । 
बिटिसिआव बिजेपि सरकार फैयोब्ला साफ्रोमबो भारतयारिआ हानि मोन्थायखौ मोनगोनः हिमन्त